Как да подредя празничната маса?
**Ка****к** **да** **подредя** **празничната** **маса****?**
------------------------------------------------------------


[от списание "Дом, дете, детска градина", бр. 5 / 2014г](https://www.obrazovaniebg.net/shop/dom-dete-detska-gradina-2014/sp-dom-dete-detska-gradina-5-2014/ "списание Дом, дете, детска градина бр. 5/2014г. – Септември – Октомври").


Ст. учител Иванка Николова -ЦДГ №14, „Славейче", гр. Разград


 

**Тема:** „Как да подредя празничната маса?"

**Образователно направление:** КТБД

**Ядро:** „Грижи за себе си и дома"

**Цел**: Формиране и усъвършенстване на битовите и естетически умения и навици у децата чрез организиране на празнична атмосфера за съвременното дете.

**Задачи:**
1. Създаване на интерес у децата и активност за участие.
2. Формиране на умения за естетическо оформяне на празнична маса чрез подреждане на допълнителни елементи - салфетки, вази, украса.
3. Участие на детето в достъпна дейност за самостоятелно пригот­вяне на сандвичи.
4. Формиране на естетически възприятия, представи и критерий у децата за красивото и желанието им за работа в екип.


 

**Ход на ситуацията:**

Децата са разделени на 3 групи по 7 човека като всяка група стои до своята маса. Учителката и Вики-рожденичката са пред тях с голяма красива кутия.

**Учителката:** Деца, днес майката на Вики донесе тук една голяма кутия, остави я, защото много бърза за работа и ние с вас ще видим какво има вътре в нея и за какво ще ни трябват тези неща.

Учителката вади от кутията нещата и ги разпределя по масите.

На 1 маса - украса ЧРД, знаменца, табло, балони, предварително сложени под масата.

На 2 маса - вази с цветя, покривки, табли, чинийки, сок, салфетки, вилици, престилки.

На 3 маса — табли, питки, кашкавал, салам, маслини, краставички, домати.

**Учителката:** Деца, според вас по какъв повод майката на Вики е донесла всичко това. Досещате ли се?

**Дете**: Вики има рожден ден.

**Учителката:** Да попитаме и Вики дали е така.

**Учителката:** Понеже майка и на Вики е заета и няма време да под­готви рождения й ден, разчита на вас, защото вече сте големи и можете да го направите с моя помощ и с помощта на г-жа Димитрова и Запрянова, за да се почувства Вики истинска принцеса.

Учителката дава разяснения коя маса какво ще прави.

На 1 маса децата с помощта на г-жа Димитрова ще украсят занималнята празнично.

На 2 маса децата с помощта на г-жа Николова ще бъдат сервитьори и ще подготвят и подредят масата, ще сгънат красиво салфетките.

На 3 маса децата с помощта на г-жа Запрянова ще приготвят вкусни сандвичи.                                                      i

Вики ще помага за сандвичите.

Предлагам да си изберем и жури, за да каже накрая как сте се спра­вили — сервитьорите, аранжорите и готвачите.

**Учителката** избира жури — 2 учителки.

След като е готово всичко и масата е подредена журито прави пре­ценка.

През това време Вики излиза от стаята без никой да забележи.

Децата сядат на празничната маса.

**Учителката:** Чакайте, деца, нещо липсва. Може ли рожден ден без торта и рожденичка.

Децата започват да търсят рожденичката. Вратата се отваря и г-жа Запрянова внася тортата и Вики влиза преоблечена с красива рокля.

**Учителката:** А, ето я рожденичката и тортата.

**Учителката:** Какво да и пожелаем?

**Дете:** Вики, Нека да е честит твоят празник, много весел, пълен с прекрасни изненади и усмивки!

Пожелаваме ти да си останеш слънчево дете, да имаш истински приятели, да радваш мама и татко, с много фантазия и детски мечти да гледаш на света.

Бъди жива и здрава,- много усмихната и добра!

**Учителката:** Дете подарява подарък на Вики докато казва думите:

Честит Рожден Ден Вики,

бъди вечно здрава като диаманта

бъди вечно усмихната като слънчицето

бъди вечно щастлива като своята майка.

Обичам те от все сърце!

Всички деца пеят песен на рожденичката - „Приятели".

**Вики:** Добре дошли на моят рожден ден. Благодаря на всички, за помощта която ми оказахте да се чувствам празнично.

**Учителката:** Остана най-приятната час да опитаме от вкусната почерпка и торта.

Но преди да почнем, нека първо Вики почерпи директорката и всички госпожи от детската градина, които са ни на гости.